Bejaarde op plaas oorrompel, vermoorDie bejaarde man is in die huis aangetref. (Foto: Verskaf) ŉ Bejaarde man is Woensdag dood op ŉ plaas in die Dwarsfontein‑omgewing naby Delmas aangetref nadat ŉ onbekende aantal verdagtes toegang tot sy huis verkry het. Sy lewensmaat, wat glo aan Alzheimer se siekte ly, het glo relatief ongedeerd daarvan afgekom, maar is “baie deurmekaar” ná die voorval. Carel Botha, voorsitter van AfriForum se Delmas-tak, het aan Maroela Media bevestig dat ŉ man en ŉ vrou, onderskeidelik 80 en 79 jaar oud, vermoedelik Dinsdagaand of vroeg Woensdag op ŉ plaas in die Dwarsfontein-distrik oorrompel is. Volgens die inligting tot Botha se beskikking het die verdagtes glo deur ŉ venster toegang tot die huis verkry. “Hulle [die verdagtes] het glo verskeie skote na die oom geskiet, maar ŉ nadoodse ondersoek sal bepaal presies hoeveel skote afgevuur is,” sê hy. Die bejaarde man, wat op die toneel dood verklaar is, het dalk ook steekwonde opgedoen, maar dit is nog nie deur die polisie bevestig nie. Dit is nie duidelik wie op die paartjie afgekom het nie. Daar word wel in hierdie stadium vermoed dat die vermeende moordenaars ŉ aantal vuurwapens uit die huis gebuit het. “Die kluis is oopgebreek en ŉ ent van die huis af aangetref. Dit is nie duidelik wat alles gesteel is nie, maar drie vuurwapens is na bewering weg.” Volgens Botha is niemand al in verband met die aanval in hegtenis geneem nie, maar die polisie se ondersoek duur voort. Maroela Media het ŉ navraag aan die polisie gestuur, maar wag nog op verdere besonderhede oor die noodlottige voorval.